OIKEUSMINISTERIÖN LAUSUNTOPYYNTÖ KOSKIEN KÄRÄJÄOIKEUSVERKOSTON KEHITTÄMISTÄ

3231/10/100/2007

KHALL  § 31	Oikeusministeriön toimeksiannosta on asetettu käräjäoikeusverkoston kehittämistyöryhmä 16.2.2007, jonka tehtävänä on ollut tehdä ehdotus uudeksi käräjäoikeusverkostoksi siten, että kussakin maakunnassa olisi 1-3 käräjäoikeutta, jolloin koko maassa olisi 25-30 käräjäoikeutta nykyisten 54 käräjäoikeuden sijasta. Käräjäoikeuden tuomiopiirin asukasmäärän tuli olla vähintään 100 000 asukasta.

	Oikeusministeriö on pyytänut muun muassa kunnilta ja kaupungeilta lausuntoa ao. työryhmämietinnössä 31.1.2008 mennessä.

	Käräjäoikeusverkoston kehittämistyöryhmän mietinnön 2007:12 tiivistelmän mukaan Työryhmä ehdottaa, että käräjäoikeuksia olisi tulevaisuudessa 25. Niistä 21:ssä olisi yli 100 000 asukasta. Tavoitetta ei saavutettaisi Ahvenanmaan, Lapin, Kajaanin ja Porvoon käräjäoikeuksissa. Työryhmän tavoitteena oli myös, että käräjäoikeuksissa olisi vähintään 10 tuomaria. Näiltä osin tavoite toteutuisi samalla tavalla kuin väestön osalta.

Kussakin maakunnassa olisi pääosin yksi käräjäoikeus. Poikkeuksina olisivat Lapin maakunta, jossa on kaksi käräjäoikeutta ja Uusimaa, jossa on viisi käräjäoikeutta. Ylivieskan käräjäoikeus käsittäisi Keski-Pohjanmaan maakunnan ja osia Pohjois-Pohjanmaan maakunnasta. Lisäksi Kymenlaakson maakuntaan kuuluva Pyhtään kunta kuuluisi maakuntarajasta poiketen Porvoon käräjäoikeuden tuomiopiiriin, jonka muut kunnat kuuluvat Itä-Uudenmaan maakuntaan.

Ehdotettavista käräjäoikeuksista 8 olisi kaksikielisiä, joista Vaasan käräjäoikeus olisi enemmistökieleltään ruotsinkielinen. Yksikielisistä käräjäoikeuksista Ahvenanmaan käräjäoikeus olisi ruotsinkielinen ja muut suomenkielisiä. Ehdotuksella ei olisi vaikutusta saamenkielisten asemaan.

Työryhmä ehdottaa, että käräjäoikeuden toimipaikkoina olisivat 25 pääkansliaa, 5 sivukansliaa ja 30 istuntopaikkaa. Useimpiin käräjäoikeuksiin tarvitaan ehdotuksen johdosta lisää toimitilaa, mistä syystä ehdotuksen toteuttaminen kestäisi käytännössä useita vuosia. Siirtymävaiheen aikana useissa käräjäoikeuksissa lakkaava käräjäoikeus toimisi väliaikaisena sivukansliana. Käräjäoikeuksien uudet tuomiopiirit tulisi työryhmän käsityksen mukaan toteuttaa samaan aikaan, kun kiinteistö- ja kirjaamisasiat siirretään käräjäoikeuksilta Maanmittauslaitokselle.

Tarvittavaksi henkilöstömääräksi arvioitiin yhteensä 1 767 henkilötyövuotta. Näistä 27 % olisi tuomareita, 7 % notaareita, 51 % kansliahenkilöstöä ja 15 % haastemiehiä. Henkilöstön määrä vähenisi arvion mukaan yhteensä 94 henkilöllä.

Mietintöön sisältyy kaksi eriävää mielipidettä.

	Valtion paikallis- ja aluehallinnossa on viime vuosina toteutettu ja on parhaillaan vireillä huomattavia muutoksia, joissa suuntauksena on suurempien alueellisten yksiköiden muodostaminen ja tehtävien uudelleen organisointi. Muutoksia on toteutettu muun muassa työvoimahallinnossa, maistraateissa ja syyttäjälaitoksessa. Vastaava kehitys on meneillään kunnissa puitelain seurauksena ja muutosten taustalla on usein tarve kehittää tuottavuutta, tehokkuutta ja palvelujen laatua muuttuneissa olosuhteissa.

	Työryhmän ehdotuksen mukaan Etelä-Karjalassa on käräjäoikeusverkoston kehittämisen myötä yksi käräjäoikeus, jonka toimipaikka on Lappeenrannassa. Imatran nykyinen käräjäoikeus lakkautetaan. Joutsenon kaupungin asukkaiden osalta käräjäoikeusverkoston kehittäminen ei aiheuta fyysisiä muutoksia toimipaikan sijaintikaupungin osalta, eikä kaupungin asukkaiden asiointimatka käräjäoikeuteen näin pitene.

	Oikeusministeriön työryhmämietintö 2007:12 on kokonaisuudessaan nähtävillä kokouksessa asiakirjoissa. (Marita Toikka)

	Kaupunginjohtajan päätösesitys:    Kaupunginhallitus lausuu, Oikeusministeriön työryhmämietintöön 2007:12 liittyen, ettei Joutsenon kaupungilla ole huomautettavaa työryhmän mietinnöstä ja Joutsenon kaupunki pitää tärkeänä, että kaupungin asukkaiden oikeusturvan toteutuminen taataan käräjäoikeusverkoston kehittämisen myötä tulevaisuudessakin.

	Päätös:   Kaupunginhallitus hyväksyi kaupunginjohtajan päätösesityksen. 

_________

Asianmukaisesti allekirjoitetusta ja tarkastetusta pöytäkirjasta kirjoitetun otteen oikeaksi todistaa:

Joutsenossa  30.1.2008

Virallisesti: 
				Minna Rautiainen
				kanslisti

 
JAKELU 	Oikeusministeriö